Na temelju članka 59. i 62. Zakona o komunalnom gospodarstvu („Narodne novine“, broj: 68/18. i 110/18) i članka 18. Statuta Grada Križevaca („Službeni vjesnik Grada Križevaca“, broj: 4/09, 1/13, i 1/16, 1/18. i 3/18 - pročišćeni tekst) Gradsko vijeće Grada Križevaca na 22. sjednici održanoj dana donijelo je

**ODLUKU**

o komunalnoj infrastrukturi Grada Križevaca

i njezinom pravnom statusu

Članak 1.

Komunalna infrastruktura Grada Križevaca, koju čine: javna parkirališta, groblja, građevine i uređaji javne namjene, javne prometne površine na kojima nije dopušten promet motornih vozila, javna rasvjeta i javne zelene površine, proglašava se javnim dobrom u općoj uporabi.

Tablični popis komunalne infrastrukture koji čine komunalnu infrastrukturu iz stavka I. ove Odluke, s naznakom katastarske i zemljišnoknjižne čestice i katastarske općine u kojoj se infrastruktura nalazi te drugih podataka potrebnih za nedvosmisleno utvrđivanje pojedine građevine komunalne infrastrukture i njezinog statusa, prilaže se Ovoj Odluci i njezin je sastavni dio.

Članak 2.

Nalaže se Zemljišno-knjižnom odjelu Općinskog suda u Bjelovaru, Stalne službe u Križevcima da komunalnu infrastrukturu iz članka 1. upiše kao javno dobro u općoj uporabi u zemljišnim knjigama.

Članak 3.

Ova Odluka stupa na snagu osmog dana od dana objave u „Službenom vjesniku Grada Križevaca“.

GRADSKO VIJEĆE GRADA KRIŽEVACA

KLASA:

URBROJ:

U Križevcima,

PREDSJEDNIK

Marko Katanović

*Obrazloženje*

Članak 59. Zakona o komunalnom gospodarstvu („Narodne novine“, broj: 68/18. i 110/18 – u daljnjem tekstu: Zakon) je odredio da komunalna infrastruktura jesu:

1. nerazvrstane ceste

2. javne prometne površine na kojima nije dopušten promet motornih vozila

3. javna parkirališta

4. javne garaže

5. javne zelene površine

6. građevine i uređaji javne namjene

7. javna rasvjeta

8. groblja i krematoriji na grobljima

9. građevine namijenjene obavljanju javnog prijevoza.

Osim navedenih građevina predstavničko tijelo jedinice lokalne samouprave može odlukom odrediti i druge građevine komunalne infrastrukture, ako služe za obavljanje komunalne djelatnosti.

Svrha opisanih odredbi je konačno razrješenje pravnog statusa komunalne infrastrukture koja nije evidentirana u katastru i koja nije upisana u zemljišne knjige, radi usklađenja upisa sa stvarnim stanjem izgrađene komunalne infrastrukture.

Da bi se komunalna infrastruktura koja nije evidentirana u katastru ili u njemu nije evidentirano njezino stvarno stanje mogla evidentirati i upisati u zemljišnu knjigu kao neotuđivo vlasništvo odnosno suvlasništvo jedinice lokalne samouprave na čijem se području nalazi i/ili javnog isporučitelja koji upravlja komunalnom infrastrukturom potrebno je izraditi geodetski elaborat izvedenog stanja komunalne infrastrukture.

Geodetski elaborat izvedenog stanja komunalne infrastrukture izrađuje se za gore navedenu komunalnu infrastrukturu izgrađenu do dana stupanja na snagu Zakona.

Komunalna infrastruktura evidentira se u katastru i upisuje u zemljišne knjige kao neotuđivo vlasništvo odnosno suvlasništvo jedinice lokalne samouprave na čijem se području nalazi i/ili javnog isporučitelja koji upravlja komunalnom infrastrukturom, neovisno o postojanju upisa vlasništva i/ili drugih stvarnih prava treće osobe.

Odredbama članka 61. i 62. Zakona određen je pravni status komunalne infrastrukture, te istu definira kao javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost.

Odredbe Zakona ne odnose se na komunalnu infrastrukturu izgrađenu na zemljištu u vlasništvu Republike Hrvatske te je taj postupak uređen zakonom kojim se uređuje upravljanje i raspolaganje imovinom u vlasništvu Republike Hrvatske.

Kako je odredbama Zakona omogućena evidencija u katastru i upis u zemljišne knjige, potrebno je pristupiti donošenju ove Odluke s ciljem usklađenja stvarnog stanja, obzirom na veliku važnost komunalne infrastrukture za kvalitetno obavljanje osnovnih djelatnosti Grada Križevaca.

Popis nekretnina je dobiven u suradnji Upravnim odjelom za komunalno gospodarstvo, gradnju, prostorno uređenje i zaštitu okoliša Grada Križevaca.

UPRAVNI ODJEL ZA PRAVNE I OPĆE POSLOVE